Հունական դրախմա

Դրախմա, դրամական միավոր հին հունական պոլիսներում, ավելի ուշ՝ հելլենիստական պետություններում, ինչպես նաև ժամանակակից Հունաստանում։ ԵՄ-ին անդամագրվելուց հետո դրախման դուրս է եկել գործածությունից։

Հունաստանի անկախացումից հետո ընդունվեց նոր դրամական միավոր, որ ստացավ «հունական ֆենիկս» անվանումը և հավասար էր 100 լեպտի։ 1 ֆենիկսը համարժեք էր 1/6 կուրուշի կամ 1 ֆրանսիական ֆրանկի։

Որպես ժամանակակից Հունաստանի դրամական միավոր՝ դրախման շրջանառության մեջ է դրվել 1833 թվականի փետրվարի 8-ի թագավորական հրամանով։ Օտտոն թագավորի գահակալության տարիներին 1 ֆենիկս = 1 դրախմա։ Մինչ այդ՝ 1828 թվականին, դրախման՝ որպես դրամական միավոր, փորձել էր հաստատել Իոանիս Կապոդիստրիան։

Գերմանական շրջափակման տարիներին Հունաստանում տեղի ունեցավ հիպերինֆլյացիա։ Նոր դրախման շրջանառության մեջ դրվեց 1944 թվականի նոյեմբերի 11-ին։ 1 նոր դրախման համարժեք էր 50 միլիարդ հին դրախմայի։ Սակայն ինֆլյացիան շարունակվում էր, 1954 թվականի մայիսի 1-ին տեղի ունեցավ նոր բարեփոխում. 1 ավելի նոր դրախման համարժեք էր 1000 հին դրախմայի։

2002 թվականի հունվարի 1-ին Հունաստանում դրախման փոխարինվեց եվրոյով։ Պաշտոնական փոխարժեքը կազմում էր 340,75 դրախմա մեկ եվրոյի դիմաց։

2015 թվականի ապրիլի 3-ին Հունաստանի կառավարությունը պատրաստեց բանկային համակարգի ազգայնականացման ու դրախմայի՝ եվրոյին զուգահեռ շրջանառության մեջ դնելու մասին նախագիծ։ Այն կիրականացվի այն դեպքում, եթե Հունաստանը չկարողանա Եվրոպական Միության հետ համաձայնության գալ ֆինանսական օժանդակության վերաբերյալ։ Այդ դեպքում կառավարությունը միջոցներ չի ունենա կատարելու սոցիալական պարտավորությունները։

Դրախմայի նշանը 
«Դրախմա» բառի իմաստներից յուրաքանչյուրն ունի իր նշանը (դրանք բոլորն ընդգրկված են Յունիկոդ համակարգում).
 որպես հաշվի միավոր Հին Հունաստանում — ł (),
 որպես կշռի միավոր Հին Հունաստանում — 𐅻 (<·),
 որպես կշռի միավոր ալքիմիայում և դեղագործության մեջ — ʒ,
 որպես Հունաստանի դրամական միավոր 1832—2002 թվականներին — ₯։

Մետաղադրամներ 
1868 թվականին թողարկվել է ժամանակակից դրախմայի մետաղադրամների առաջին շարքը.
 1, 2, 5 և 10 լեպտերը պատրաստվել են պղնձից,
 20 և 50 լեպտերը պատրաստվել են արծաթից,
 1, 2, 5, 10 և 20 դրախմաները՝ ոսկուց,
1894 թվականին 10 և 20 լեպտ անվանական արժեքով մետաղադրամները պատրաստվեցին պղնձի ու նիկելի համաձուլվածքից։ Դադարեցվեց 1 և 2 լեպտ արժողությամբ մետաղադրամների թողարկումը։ 1911 թվականից 1 և 2 դրախմայանոց մետաղադրամները թողարկվում էին արծաթից։ 1926 թվականից թողարկվում էր մետաղադրամների նոր շարքը, որի 20 լեպտից մինչև 5 դրախմա արժողությամբ մետաղադրամները պատրաստվում էին պղնձի ու նիկելի համաձուլվածքից, իսկ 10 և 20 դրախմայանոցները՝ արծաթից։

Հունաստանի՝ եվրոյին անցնելուց առաջ շրջանառության մեջ էին հետևյալ մետաղադրամները.
 1 դրախմա (€0,0029)
 2 դրախմա (€0,0059)
 5 դրախմա (€0,0147)
 10 դրախմա (€0,0293)
 20 դրախմա (€0,0587)
 50 դրախմա (€0,147)
 100 դրախմա (€0,293)
 500 դրախմա (€1,47)

Ծանոթագրություններ

Արտաքին հղումներ 

 Հունաստանի մետաղադրամների կատալոգ ու պատկերասրահ

Դրամական միավորներ
Հունաստանի տնտեսություն
Եվրոպական արժույթներ
Շրջանառությունից հանված դրամներ